**เข้าใจ เข้าถึง พัฒนา ศาสตร์พระราชาสู่การบริหารงานตำรวจ**

**Understanding Accessibility and Development** **The King’s Philosophy to Police Administration**

พ.ต.ท.อังกูร ทวีเกตุ

AngKoon Taveegate

กองบัญชาการศึกษา สำนักงานตำรวจแห่งชาติ

E-mail: cpoliz91.1.150@gmail.com

**บทคัดย่อ**

 ศาสตร์พระราชาของพระบาทสมเด็จพระมหาชนกกาธิเบศ มหาภูมิพลอดุลยเดชมหาราช บรมนาถบพิตร เป็นองค์ความรู้ที่เกิดจากการทรงงานมาอย่างต่อเนื่องในช่วงเวลาการครองราชย์ มีหลักปฏิบัติ เข้าใจ เข้าถึง พัฒนา เป็นแนวทางการพัฒนาสังคมแบบมีส่วนร่วมบนพื้นฐานความต้องการของประชาชน และภูมิสังคมของแต่ละชุมชนที่มีความแตกต่างหลากหลาย เป็นแนวทางพัฒนาที่สอดคล้องเหมาะสมกับการประยุกต์ใช้ในการบริหารงานตำรวจที่มีจุดมุ่งหมายเพื่อสร้างความปลอดภัยในชีวิตและทรัพย์สินเป็นรากฐานของคุณภาพชีวิตที่ดีให้กับประชาชนทุกพื้นที่ ทุกระดับชั้นเพื่อสร้างฐานของการพัฒนาประเทศอย่างยั่งยืนต่อไป

**คำสำคัญ :** ศาสตร์พระราชา, เข้าใจเข้าถึงพัฒนา, การบริหารงานตำรวจ

**Abstract:** The King’s Philosophy His Majesty the King Bhumibol Adulyadej (Rama IX). It is a body of knowledge arising from continuous work during the reign. have guidelines for understanding, accessibility, and development. It is a way to develop a participatory society according to the needs of the people and the social landscape of each community with various differences. It is a development approach that is consistent with the application of police administration with the aim of creating safety in people's lives and properties as a foundation of good quality of life for people in all areas. at all levels to create a base for the country's sustainable development

**Keywords:** The King’s Philosophy , Understanding Accessibility and Development , Police Administration

**บทนำ**

 “ครั้งหนึ่งพระบาทสมเด็จพระเจ้าอยู่หัวทรงพระราชปรารภว่า ฉันครองราชย์สองปีแรก ฉันไม่มีผลงาน เพราะฉันยังไม่รู้ว่าราษฎรต้องการอะไร” เป็นประโยคที่พลอากาศเอกกำธน สินธุวานนท์ อดีตองคมนตรีในพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ได้รับฟังมาถ่ายทอดไว้ในหนังสือพระบาทสมเด็จพระเจ้าอยู่หัวกับองคมนตรี เป็นเครื่องยืนยันว่าพระบาทสมเด็จพระมหาชนกกาธิเบศ มหาภูมิพลอดุลยเดชมหาราช บรมนาถบพิตรทรงมุ่งหวังให้พระราชกรณียกิจของพระองค์บังเกิดผลเป็นประโยชน์สุขต่อพสกนิกรชาวไทยเป็นเป้าหมายหลัก ตลอดเวลากว่า 70 ปีที่ครองราชย์ทรงมีหลักในการทรงงานที่สำคัญคือ “เข้าใจ เข้าถึง พัฒนา” มีผลสำเร็จอย่างเป็นรูปธรรมสะท้อนผ่านโครงการพระราชดำริกว่า 4,000 โครงการ มุ่งยกระดับ และสร้างคุณภาพชีวิตที่ดีให้กับประชาชนคนไทย มีพื้นที่ดำเนินโครงการกระจายอยู่ทุกภูมิภาคทั่วประเทศ(สุเมธ ตันติเวชกุล,2559) หลักการทรงงานดังกล่าวถือว่าเป็นศาสตร์พระราชาที่พระราชทานไว้ให้กับพสกนิกรทุกคน สามารถปรับประยุกต์เป็นยุทธศาสตร์เพื่อการพัฒนาสังคมที่ยั่งยืนของหน่วยงานภาครัฐทุกแห่งได้เป็นอย่างดี สังคมไทยเป็นสังคมพหุวัฒนธรรมมีความหลากหลายในทุกมิติ ทั้งด้านวัฒนธรรม ประเพณี ภาษา ศาสนา ความเชื่อ สภาพภูมิประเทศ สภาพอากาศ และสิ่งแวดล้อม ปัจจัยเหล่านี้เป็นองค์ประกอบที่หล่อหลอมสร้างสรรค์ ให้วิถีชีวิตของผู้คนแต่ละพื้นที่ มีความแตกต่างกันเป็นอัตลักษณ์ประจำถิ่น ประเภทของชุมชนยังมีความแตกต่างกันอีก ระหว่างชุมชนเมืองและชุมชนชนบท ในปัจจุบันยังเกิดชุมชนอีกรูปแบบหนึ่งนั่นก็คือชุมชนกึ่งเมืองกึ่งชนบท ในพื้นที่ปริมณฑลรอบกรุงเทพมหานครและหัวเมืองใหญ่ต่างจังหวัด ที่มีความเจริญทางเศรษฐกิจ การคมนาคม และอุตสาหกรรม เป็นพื้นที่ผสมผสานระหว่างความเป็นเมือง และพื้นที่เกษตรกรรม มีประชากรแฝงเข้ามาพักอาศัยและประกอบอาชีพปะปนกับประชากรท้องถิ่นจำนวนมากในสัดส่วนที่ใกล้เคียงกัน เพิ่มความซับซ้อนทางสังคมมากขึ้นไปอีก

 ในภาวะที่ทุกคนต้องแข่งขันเพื่อเอาตัวรอด กับสภาพสังคมที่บีบคั้นตามกระแสทุนนิยม ความเหลื่อมล้ำทางสังคมที่เคยมียังคงดำรงอยู่ ไม่ว่าจะเป็นฐานะทางการเงินที่ต่างกัน โอกาสการเข้าถึงสิทธิอันพึงมีพึงได้ในฐานะพลเมืองที่ยังไม่ทั่วถึง แม้ว่าปัจจุบันความก้าวไกลทางเทคโนโลยีเข้ามาช่วยสนับสนุนการรับรู้ข้อมูลข่าวสารแบบไร้พรมแดนส่งเสริมชนชั้นล่างบางส่วนให้เข้าถึงโอกาส และก้าวกระโดดทางสังคมได้ แต่ยังมีผู้คนอีกมากถูกทิ้งไว้หลังกำแพงของความเหลื่อมล้ำ จากสถิติของธนาคารแห่งประเทศไทย (2565) พบว่า บัญชีเงินฝากของคนไทยมีทั้งสิ้น 114 ล้านบัญชี แยกเป็นบัญชีที่มีเงินฝากตั้งแต่ 1 ล้านบาทขึ้นไป จำนวนร้อยละ 1.66 ของบัญชีเงินฝากทั้งหมด เป็นบัญชีที่มีเงินฝากตั้งแต่ 100,000-999,9999 บาท จำนวนร้อยละ 7.23 และบัญชีที่เหลืออีกร้อยละ 91.13 เป็นบัญชีที่มีเงินฝากไม่เกิน 100,000 บาท เห็นได้ว่าคนที่มีความมั่นคั่งทางการเงินเป็นเพียงคนกลุ่มเล็กมากของคนในประเทศ เป็นสิ่งบ่งบอกได้อย่างหนี่งว่าประเทศไทยยังอยู่ในสภาวะ “รวยกระจุก จนกระจาย” หลังจากที่ประเทศไทยใช้แผนพัฒนาเศรษฐกิจและสังคม ฉบับที่ 4 ถึง 7 เป็นนโยบายที่เน้นการพัฒนาด้านอุตสาหกรรม จนทำให้เกิดภาวะความเหลื่อมล้ำทางเศรษฐกิจ นอกจากนี้มีความเหลื่อมล้ำ ทางการศึกษา ทางการสาธารณสุข ทางการเมือง ทางสังคม และความเหลื่อมล้ำเชิงพื้นที่ จนมาสู่การทบทวนนโยบายเพื่อลดทอนความแตกต่างทางโอกาสเพื่อกระจายการพัฒนาลงไปสู่ระดับท้องถิ่นมากยิ่งขึ้นแต่จากสถิติข้างต้นของปีปัจจุบัน(พ.ศ.2565)พบว่าความเหลื่อมล้ำทางรายได้ของไทยยังคงสูงอยู่

สังคมที่ขาดสมดุลระหว่างภาคสังคม เศรษฐกิจ การเมือง และสิ่งแวดล้อม อันเกิดจากการเร่งรัดพัฒนาประเทศเน้นให้มีการเจริญเติบโตทางธุรกิจอุตสาหกรรม ส่งผลให้เกิดปัญหาสังคมตามมา ปัญหาสังคมที่เกิดขึ้นจากรากเหง้าที่หลากหลาย จึงมีรูปแบบของปัญหาที่แตกต่างกัน และมีลักษณะเป็นพลวัต ความสับสนวุ่นวายทางสังคมที่เกิดขึ้นนี้ มีประเด็นปัญหาหนึ่ง ที่เป็นอุปสรรคต่อการพัฒนาประเทศ คือ ความปลอดภัยในชีวิตและทรัพย์สิน และความเชื่อมั่นในกระบวนการยุติธรรม เกิดจากปัญหาสังคมที่เราเรียกว่า “อาชญากรรม” มีทั้งอาชญากรรมดั้งเดิม (Street crimes) จำพวก การประทุษร้ายต่อทรัพย์ การใช้กำลังประทุษร้ายต่อชีวิตและร่างกาย การล่วงละเมิดทางเพศ การแพร่ระบาดยาเสพติด และปัญหาอาชญากรรมสมัยใหม่ที่กำลังสร้างความเดือดร้อนให้กับสังคม นั่นก็คืออาชญากรรมทางเทคโนโลยี คนร้ายใช้กลอุบายหลอกลวงเพื่อให้ได้ทรัพย์สินของเหยื่อโดยใช้ความก้าวหน้าทางเทคโนโลยีเป็นเครื่องมือ นอกจากนี้ยังมีปัญหาความสงบเรียบร้อยของสังคมที่สร้างความเดือดร้อนให้กับประชาชนทั่วไป อาทิเช่น การจับกลุ่มมั่วสุมของวัยรุ่นในพื้นที่สาธารณะ การรวมตัวแข่งรถในทาง ล้วนเป็นปัญหาที่เป็นอุปสรรคต่อการใช้ชีวิตอันเป็นปกติสุขของประชาชนทั่วไป

 ตำรวจเป็นองค์กรที่สังคมตั้งความหวังให้เป็นผู้จัดระเบียบสังคม แก้ไขปัญหาความไม่สงบเรียบร้อยสร้างความผาสุกให้กับประชาชน การแก้ไขปัญหาให้ได้ผลจำเป็นต้องมีความเข้าใจสถานการณ์ที่ดำรงอยู่อย่างถ่องแท้ โดยเฉพาะตำรวจเป็นองค์กรที่มีสถานีตำรวจตั้งกระจายอยู่ทุกอำเภอทั่วประเทศ จำเป็นต้องบริหารผลการปฏิบัติงานให้สอดคล้องกับความต้องการของประชาชนที่หลากหลายซับซ้อน หลักการสำคัญประการหนึ่งที่สามารถนำมาขับเคลื่อนการบริหารงานตำรวจให้เกิดผลสำเร็จได้ ก็คือ ศาสตร์พระราชา “เข้าใจ เข้าถึง พัฒนา”อันเป็นรากฐานสำคัญของคำว่าพัฒนา ผู้เขียนต้องการนำเสนอการปรับใช้ศาสตร์พระราชา กับการบริหารงานตำรวจเพื่อขับเคลื่อนให้เกิดการพัฒนาอย่างยั่งยืน

**ที่มาของศาสตร์พระราชา**

 นับตั้งแต่วันที่ 5 พฤษภาคม 2493 พระบาทสมเด็จพระมหาชนกกาธิเบศร มหาภูมิพลอดุลยเดชมหาราช บรมนาถบพิตร ได้มีปฐมบรมราชโองการว่า “เราจะครองแผ่นดินโดยธรรมเพื่อประโยชน์สุขแห่งมหาชนชาวสยาม” นับตั้งแต่บัดนั้นมาเป็นระยะเวลากว่า 70 ปี ในการครองราชย์ได้พิสูจน์ยืนยันอย่างประจักษ์ชัดแล้วว่า พระองค์ได้ทำตามพระราชดำรัสอย่างจริงจัง จนบังเกิดผลเป็นรูปธรรม ทรงเดินทางตรวจเยี่ยมราษฎรทั้งใกล้และไกลทุกพื้นที่ ทรงทราบความทุกข์ความสุขและสภาพปัญหาของประชาชนลึกซึ้งยิ่งเสียกว่าบรรดาข้าราชการผู้มีหน้าที่ ทรงริเริ่มทดลองแนวความคิด เพื่อพัฒนาคุณภาพชีวิตให้ประชาชนมีอยู่มีกินอย่างพอเพียง เป็นรากฐานสำคัญในการพัฒนาประเทศ หลักการแนวคิดที่พระองค์ทรงนำไปใช้ในการพัฒนาตกผลึกเป็นองค์ความรู้ ที่เรียกว่า “ศาสตร์พระราชา” ผ่านการทดลองการปฏิบัติจนสร้างผลสำเร็จ เป็นแนวคิดสำหรับการพัฒนาสามารถนำไปปรับประยุกต์ใช้ในการพัฒนาประเทศด้านต่างๆ ศาสตร์พระราชา นอกจากจะประสบความสำเร็จในประเทศไทยเราแล้ว ในระดับสากลยังได้รับการยกย่องจากองค์การสหประชาชาติว่าเป็นแนวทางการพัฒนาที่ยั่งยืน โดย นายโคฟี อันนัน เลขาธิการองค์การสหประชาชาติ ได้ทูลเกล้าถวายรางวัลความสำเร็จสูงสุดด้านการพัฒนามนุษย์ จากหลักการแนวคิดที่พระองค์ใช้เป็นแนวทางการพัฒนาประเทศตลอดมา ได้รับการยอมรับว่าเป็นปรัชญาที่สามารถสร้างภูมิคุ้มกันในระดับบุคคลสู่การพัฒนาชุมชนและสังคม สามารถเป็นต้นแบบให้กับประเทศต่างๆนำไปใช้เป็นยุทธศาสตร์การพัฒนาได้เป็นอย่างดี

 **หลักปฏิบัติ เข้าใจ เข้าถึง พัฒนา**

“พระองค์ทรงมุ่งเน้นเรื่องการพัฒนาคน ทรงตรัสว่า “ต้องระเบิดจากข้างใน” นั่นคือ ต้องสร้างความเข้มแข็งให้คนในชุมชนที่เราเข้าไปพัฒนา ให้มีสภาพพร้อมที่จะรับการพัฒนาเสียก่อน มิใช่การนำความเจริญ หรือบุคคลจากสังคมภายนอกเข้าไปหาชุมชนหมู่บ้าน ที่ยังไม่ทันได้มีโอกาสเตรียมตัว” เป็นคำกล่าวของ นายสุเมธ ตันติเวชกุล ถ่ายทอดแนวพระราชดำริเกี่ยวกับหลักการทรงงาน เข้าใจ เข้าถึง พัฒนา ไว้

ศาสตร์พระราชา เข้าใจ เข้าถึง พัฒนา เป็นยุทธศาสตร์ และยุทธวิธีดำเนินงานในการพัฒนาสังคม เพื่อแก้ไขปัญหาการพัฒนาที่ไม่ตอบสนองต่อความต้องการของประชาชนแต่ละพื้นที่ ที่มีความแตกต่างกันทางกายภาพและทางสังคม ประกอบกับหลักทรงงาน รู้ รัก สามัคคี ให้ประชาชนดำรงชีวิตอยู่ได้อย่างพออยู่พอกิน และพึ่งตนเองได้ มุ่งพัฒนาชุมชนให้เข้มแข็ง มีความพร้อมรับการเปลี่ยนแปลงโดยอาศัยศักยภาพของตนเองและชุมชน ที่ทรงเรียกว่า ระเบิดจากข้างใน โดยใช้กระบวนการแบบมีส่วนร่วมเพื่อเสริมสร้างความมั่นคงของคน ชุมชน และพื้นที่อย่างยั่งยืน (ดนัย มู่สา,2561)

 ศาสตร์พระราชา เป็นองค์ความรู้ที่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระราชทานแก่ปวงชนชาวไทย ผ่านโครงการพระราชดำริกว่า 4,000 โครงการ และศูนย์การศึกษาการพัฒนาอันเนื่องมาจากพระราชดำริ เป็นผลของการทรงงานอย่างหนักตลอดระยะเวลาการครองราชย์ 70 ปี มีหลักในการพัฒนา 3 ขั้นตอน ได้แก่ หลักคิด หลักทฤษฎี และ หลักปฏิบัติ หลักคิด เป็นเป้าหมายในการทรงงาน คือประโยชน์สุขของประชาชน หลักทฤษฎี คือ แนวคิดที่ได้มีการทดลองปฏิบัติแล้ว ได้รับการพิสูจน์แล้วด้วยความสำเร็จจากการปฏิบัติจริง หลักปฏิบัติ คือ กระบวนการขั้นตอน การทำงานอย่างมีประสิทธิภาพ ผ่านหลักการ เข้าใจ เข้าถึง พัฒนา (สภานิติบัญญัติแห่งชาติ,2560)

 แนวทางการขับเคลื่อนหลักปฏิบัติตามศาสตร์พระราชา เข้าใจ เข้าถึง พัฒนา สรุปใจความสำคัญได้ดังนี้ (สำนักงานเลขาธิการสภาผู้แทนราษฎร,2565)

 1.เข้าใจ มีข้อคิดสำคัญ คือ หน่วยงานต้องเข้าใจก่อนทำงานว่าผู้คน สังคม ภูมิประเทศ และปัญหาของชุมชนแต่ละพื้นที่มีความหลากหลาย จุดเริ่มต้นก่อนการพัฒนาจึงจำเป็นต้องศึกษาข้อมูลพื้นฐานชุมชนทุกด้าน โดยให้ชุมชนมีส่วนร่วมในการสำรวจ และให้ข้อมูลตามสภาพที่ดำรงอยู่อย่างตรงไปตรงมา ทั้งข้อมูลทางเศรษฐกิจ สังคม สิ่งแวดล้อม วัฒนธรรม สภาพภูมิประเทศ สภาพอากาศ วิถีชีวิตความเป็นอยู่ ความเชื่อ สภาพปัญหาและความต้องการของบุคคลในพื้นที่ เพื่อเป็นพื้นฐานสำหรับการพัฒนา เรื่องความเข้าใจนี้ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มีพระราชดำรัส ณ วังไกลกังวล จังหวัดประจวบคีรีขันธ์ เมื่อ พ.ศ.2549 ความตอนหนึ่งว่า “...การดำเนินงานโครงการพระราชดำริ ให้ไปดูสถานที่จริง งานจริงที่พื้นที่จริงจะทำให้ได้ข้อมูลจริง...”

เข้าใจ มีองค์ประกอบ 4 ประการ ดังนี้

 1.1การใช้ข้อมูลที่มีอยู่แล้ว ด้วยการศึกษาค้นคว้าข้อมูลตามแหล่งต่างๆ ที่ได้มีการจัดเก็บรวบรวมไว้ หรือเรียกว่าเป็นข้อมูลระดับทุติยภูมิ

 1.2การใช้ข้อมูลเชิงประจักษ์ การได้ข้อมูลประเภทนี้จะต้องเกิดจากการสังเกต และสัมผัสรับรู้กับแหล่งข้อมูลด้วยตนเอง ด้วยการลงพื้นที่จริงจึงจะได้รับรู้ความร้อน ความหนาว ด้วยตา หู จมูก ลิ้น กาย และรับรู้อารมณ์ทางใจ

 1.3การวิเคราะห์และวิจัยเป็นกระบวนการสร้างองค์ความรู้เพื่อให้มั่นใจว่าแนวความ คิดดังกล่าวสามารถปฏิบัติได้ผลก่อนนำไปปฏิบัติจริง โครงการหลวง เป็นตัวอย่างของการวิเคราะห์และวิจัย พัฒนา ผลิตภัณฑ์ทางการเกษตร ทั้งทางด้านการผลิตและการตลาดจนประสบความสำเร็จ

 1.4การทดลองจนได้ผลจริง พระตำหนักจิตรลดารโหฐานที่ประทับของพระองค์ มีความพิเศษกว่าพระราชวังแห่งใดในโลกเพราะทรงใช้พื้นที่ในการทดลอง ทั้งการทำนา การปลูกป่า เลี้ยงปลา เลี้ยงโคนม โรงงานนมผงอัดเม็ด ทรงใช้พื้นที่พระตำหนักในการทดลองสร้างเป็นต้นแบบก่อนจะขยายผลไปถ่ายทอดให้ความรู้แก่ประชาชน

 2.เข้าถึง หมายถึง การสื่อสารและสร้างการมีส่วนร่วม โดยสื่อสารสร้างความเข้าใจ ความมั่นใจกับชุมชนร่วมกันวิเคราะห์ปัญหาและความต้องการ ส่งเสริมให้ชุมชนมีส่วนร่วมในการพัฒนาให้มากที่สุด บางครั้งก่อนที่จะสร้างความเข้าใจข้อมูลพื้นฐานของชุมชนได้อย่างแท้จริง อาจจะต้องเข้าให้ถึงสมาชิกในชุมชนก่อน เข้าใจและเข้าถึง เป็นกระบวนการที่ต้องทำควบคู่กันการเข้าถึงยังมีผลในระดับการพัฒนาด้วย เพราะการลงมือขับเคลื่อนกิจกรรมโครงการจะต้องได้รับความร่วมมือจากชุมชน ไม่เกิดปัญหาการต่อต้านขัดขวาง การพัฒนาที่ดีคนในพื้นที่ต้องร่วมลงมือทำไปด้วยกัน สุเมธ ตันติเวชกุล(2562) ให้ความหมายคำว่า เข้าถึง ไว้อีกว่าเมื่อรู้ปัญหาแล้วเข้าใจปัญหาแล้วก็ต้องเข้าถึงเพื่อนำไปสู่การปฏิบัติให้ได้ และเมื่อเข้าถึงแล้วจะต้องทำอย่างไรให้เขาอยากเข้าถึงเราด้วย

เข้าถึง มีองค์ประกอบ 3 ประการคือ

2.1ระเบิดจากข้างใน การพัฒนาที่ดีต้องเกิดขึ้นจากความต้องการของประชาชนมาก กว่าการบังคับ การเริ่มลงมือต้องสร้างแรงบันดาลใจให้เกิดขึ้นจากความรู้สึกภายในของประชาชน หากสร้างแรงกดดันบังคับให้ทำ การดำเนินงานจะอยู่ได้ไม่นานต้องล้มเลิก หรือล้มเหลวไปในที่สุด

 2.2เข้าใจกลุ่มเป้าหมาย การพัฒนาจะต้องเกิดขึ้นจากความทุกข์ร้อน และความต้องการของประชาชนในแต่ละท้องถิ่นอย่างแท้จริง จะต้องทำความเข้าใจปัญหาและสภาพชุมชนอย่างลึกซึ้ง โครงการพัฒนาแต่ละโครงการจึงมีความเฉพาะเจาะจงสำหรับพื้นที่ใดพื้นที่หนึ่ง

 2.3สร้างปัญญา ทรงเป็นครูของแผ่นดิน การแก้ไขปัญหาจะต้องเริ่มจากการมีปัญญาเสียก่อนก็คือการให้ความรู้กับประชาชน การถ่ายทอดจะต้องประเมินผู้รับสารไม่เน้นหลักวิชาการไม่ใช้คำศัพท์เฉพาะทางมากเกินไปและในขณะเดียวกัน การพบปะกับชาวบ้านควรจะเปิดช่องทางการรับฟังเป็นการสื่อสารสองทาง คือ เปิดโอกาสให้ชาวบ้านได้แลกเปลี่ยนถ่ายทอดภูมิปัญญาท้องถิ่นกับเราด้วย ทำให้การทำงานมีลักษณะเป็นการต่อยอดจากพื้นฐานที่ชาวบ้านมี จะทำให้การพัฒนาเกิดขึ้นได้เร็วยิ่งขึ้น

 3.พัฒนา หมายถึง การแก้ไขปัญหาโดยรัฐและชาวบ้านร่วมกันแลกเปลี่ยนพูดคุยปรึกษาหารือวางแผน กำหนดขั้นตอน ทดลองปฏิบัติ ส่งเสริมการแลกเปลี่ยนเรียนรู้ซึ่งกันและกัน รวมถึงการร่วมติดตามประเมินผลความสำเร็จด้วย(สิงห์ สิงห์ขจร,2558)

พัฒนา มีองค์ประกอบ 3 ประการคือ

 3.1 เริ่มต้นด้วยตนเอง ต้องสร้างแรงบันดาลใจให้ชาวบ้านเห็นคุณค่าและประโยชน์ของสิ่งที่ทำ จึงจะเป็นการพัฒนาอย่างมีส่วนร่วมอย่างแท้จริง

 3.2 พึ่งพาตนเองได้ การพัฒนาต้องให้ประชาชนทำได้ด้วยตนเอง ไม่ต้องรอความช่วยเหลือ จากรัฐตลอดเวลา การลงมือทำ ต้องค่อยเป็นค่อยไปทีละเล็กทีละน้อย ไม่ควรเร่งรีบตื่นเต้น กับความแปลกใหม่ควรจะต่อยอด จากรากฐานของเดิมที่มีอยู่

 3.3 สร้างต้นแบบ ทรงตั้งศูนย์การพัฒนาอันเนื่องมาจากพระราชดำริหลายแห่งกระจายอยู่ทั่วประเทศ เพื่อเป็นแหล่งเรียนรู้ ศึกษาดูงาน สำหรับประชาชน เพื่อเป็นแรงบันดาลใจให้กับประชาชนว่าชุมชนที่ประสบปัญหายากลำบากก็ยังสามารถพัฒนาจนประสบผลสำเร็จได้

 กล่าวโดยสรุป หลักการเข้าใจ เข้าถึง พัฒนา ให้ความสำคัญกับชาวบ้านแต่ละพื้นที่ มีจุดเริ่มต้นการทำงานจากข้อมูลภูมิสังคมของแต่ละท้องถิ่น เป็นหลักปฏิบัติที่ยึดเอาประชาชนเป็นศูนย์กลาง และขับเคลื่อนอย่างมีส่วนร่วม รูปแบบการทำงานมีความเฉพาะเจาะจงตามอัตลักษณ์ของชุมชน และส่งผลในระยะยาวอย่างยั่งยืน

**ความสำคัญของงานตำรวจกับสังคม**

 การบริหารงานตำรวจ ผ่านยุคสมัยของการเปลี่ยนแปลงจากอดีตสู่ปัจจุบัน มีเป้าหมายสำคัญที่ไม่เปลี่ยนแปลงคือ สร้างความปลอดภัยให้กับสังคม และเป็นจุดเริ่มต้นของความยุติธรรมผ่านยุทธวิธีในการป้องกันปราบปรามอาชญากรรม การสืบสวนสอบสวนคดีอาญา และการบริการประชาชน ปัจจุบันมีเป้าหมายสูงสุดตามวิสัยทัศน์ของสำนักงานตำรวจแห่งชาติ คือ“เป็นองค์กรบังคับใช้กฎหมายที่ประชาชนเชื่อมั่นศรัทธา” (สำนักงานตำรวจแห่งชาติ,2561) ความปลอดภัยในชีวิตและทรัพย์สินถือเป็นปัจจัยพื้นฐานของการดำรงชีวิต ตามทฤษฎีลำดับขั้นความต้องการของมาสโลว์ งานตำรวจจึงถือว่าเป็นงานสำคัญสำหรับทุกสังคม ตำรวจเป็นอาชีพหนึ่งที่ถูกคาดหวังจากประชาชนให้เป็นที่พึ่งพาเมื่อมีภัย ลักษณะงานมีความเสี่ยงทั้งชีวิต ร่างกาย และเสี่ยงต่อการถูกฟ้องร้องทางกฎหมาย ตำรวจเป็นคนกลางระหว่างความขัดแย้ง การสร้างความพึงพอใจให้กับบุคคลทุกฝ่ายจึงไม่ใช่เรื่องง่าย ภาพลักษณ์ของตำรวจต้องสร้างความยำเกรงต่อโจรผู้ร้ายในขณะเดียวกันต้องสร้างความอบอุ่นใจให้กับประชาชน ภารกิจในการปราบปรามโจรผู้ร้ายนี้นับว่าเป็นงานยากแล้ว ส่วนการก้าวย่างเพื่อสร้างการยอมรับจนบรรลุเป้าหมายให้เป็นองค์กรที่ประชาชนเชื่อมั่นศรัทธานั้นยากยิ่งกว่า การบริหารงานตำรวจจึงต้องมีหลักการแนวคิดที่ดีมีประสิทธิภาพเป็นกรอบในการขับเคลื่อนพัฒนา

 ตราบใดที่สังคมยังไม่เกิดความสมดุลแห่งการพัฒนา สถาบันครอบครัวมีความเปราะบาง สังคมมีความเหลื่อมล้ำ การเข้าถึงสิทธิขั้นพื้นฐานยังมีช่องว่างทั้งหมดนี้ก่อเกิดเป็นปัญหาสังคม ตราบนั้นตำรวจยังคงมีความจำเป็นต้องอยู่คู่กับสังคมเพื่อสร้างความสงบเรียบร้อย ตำรวจ คือ สัญลักษณ์ของสุขภาวะสำหรับสังคม เพราะเป็นผู้ทำลายความทุกข์ของผู้คนเพื่อสร้างความผาสุก ตำรวจจึงต้องพัฒนาตนให้เป็นผู้มีปัญญา เพื่อไปจัดการปัญหาของผู้ทุกข์ร้อน(พระมหามฆวินทร์ ปุริตสุตตโม,2560)

**การจัดการปัญหาอาชญากรรมแบบมีส่วนร่วม**

 นับตั้งแต่กิจการตำรวจสมัยใหม่ ได้ถือกำเนิดขึ้นที่ประเทศอังกฤษ โดย เซอร์โรเบิร์ต พีล ยุทธวิธีของตำรวจเพื่อสร้างความปลอดภัยในสังคมที่ผ่านมาทั้งของประเทศไทยและนานาประเทศ ได้ปรับเปลี่ยนไปตามยุคสมัยให้สอดรับกับสภาพปัญหาอาชญากรรม แนวคิดในการกำหนดยุทธศาสตร์ของงานตำรวจ สามารถสรุปได้เป็น 4 แนวคิด ดังนี้(Adrian James,2017)

 1.แนวคิดแบบดั้งเดิม(Traditional policing) ยุคเริ่มต้นยุทธวิธีตำรวจเน้นการปรากฏกาย หรือ การแสดงตัวในพื้นที่สาธารณะ โดยเชื่อว่าหากตำรวจอยู่ที่ใดอาชญากรรมก็จะไม่เกิดขึ้น แผนการปฏิบัติเน้นใช้กำลังเจ้าหน้าที่ตำรวจสายตรวจออกตรวจตราในชุมชน หากอาชญากรรมเกิดเพิ่มขึ้นก็ต้องเพิ่มกำลังพลของเจ้าหน้าที่ตำรวจ ส่งผลให้องค์กรตำรวจขยายตัวมีกลายเป็นองค์กรขนาดใหญ่ แนวคิดนี้เน้นการปฏิบัติของตำรวจเป็นหลักในการแก้ไขปัญหา

 2.แนวคิดตำรวจชุมชน หรือตำรวจผู้รับใช้ชุมชน (Community-oriented policing) มุ่งสร้างความเชื่อมั่นศรัทธาระหว่างตำรวจกับประชาชน ยึดประชาชนเป็นศูนย์กลาง เข้าถึงชุมชนเพื่อรับทราบปัญหาของพื้นที่ สนับสนุนส่งเสริมให้ประชาชนมีส่วนร่วมในการป้องกันอาชญากรรมชุมชนของตนเองเพื่อตอบสนองต่อความหลากหลายเชิงพื้นที่ หลักการสำคัญคือให้ตำรวจเป็นที่ปรึกษา ให้ความรู้ ให้คำแนะนำ โดยให้ชุมชนใช้ศักยภาพของตนเองสร้างความปลอดภัย และสุดท้ายให้ชุมชนสามารถดูแลความปลอดภัยของตนเองได้

 3.แนวคิดมุ่งเน้นจัดการกับปัญหา (Problem-oriented policing) เป็นแนวทางที่เน้นค้นหาสาเหตุที่เป็นรากเหง้าของปัญหา ระบุปัจจัยที่เกี่ยวข้อง และวิเคราะห์สาเหตุ จัดลำดับความสำคัญความเร่งด่วนของปัญหาอาชญากรรมที่พบ แล้วกำหนดมาตรการแนวทางที่ขจัดต้นตอมากกว่าการปราบปรามจับกุมอย่างผิวเผินเพียงมิติเดียว

 4.แนวคิดการวิเคราะห์สถิติอาชญากรรม (Computer statistics model) เป็นระบบบริหารจัดการอาชญากรรมด้วยการวิเคราะห์สถิติสถานภาพการเกิดคดีอาญา นำมาเป็นเครื่องมือควบคุมติดตาม และประเมินผลความสำเร็จ มุ่งเน้นให้ผู้บริหารหน่วยงานตำรวจใช้ข้อมูลเชิงปริมาณมาวิเคราะห์เพื่อการบริหารจัดการอาชญากรรมในพื้นที่รับผิดชอบของตนเอง

 จากแนวคิดข้างต้นทั้ง 4 แนวคิดจะพบว่าแนวคิดตำรวจชุมชน หรือ ตำรวจผู้รับใช้ชุมชน เป็นแนวคิดที่ให้ความสำคัญกับชุมชน ส่งเสริมให้ประชาชนร่วมคิดวิเคราะห์ปัญหา ลงมือทำงานร่วมกับตำรวจเพื่อแก้ไขปัญหาอาชญากรรม เริ่มต้นจากดูแลตนเอง ครอบครัว เพื่อนบ้านให้ห่างไกลจากความเสี่ยงในการตกเป็นเหยื่อของคนร้าย ถือว่าสอดคล้องกับศาสตร์พระราชา ที่ต้องสร้างความเข้าใจสภาพภูมิประเทศ ภูมิสังคม เข้าถึงชาวบ้านก่อนการพัฒนา สามารถนำมาบูรณาการเชิงยุทธศาสตร์ร่วมกันได้ แนวคิดตำรวจชุมชนมีหลักการสำคัญอยู่ 10 ประการ ดังนี้ (กองบัญชาการศึกษา สำนักงานตำรวจแห่งชาติ,2564)

 1.ใช้ทฤษฎีตำรวจผู้รับใช้ไปเป็นแนวทางหรือกลยุทธ์หลักในการทำงาน (Core Strategy) ที่ตำรวจทุกคนในองค์กรจะต้องนำไปใช้ปฏิบัติไม่ว่าเป็นสายงานใด

2.กระจายอำนาจให้ตำรวจผู้ปฏิบัติงาน (Decentralized) ผู้บริหารงานตำรวจต้อง

กระจายอำนาจการตัดสินใจให้ ตำรวจระดับปฏิบัติการที่รับผิดชอบพื้นที่ ที่ทำงานสัมผัสใกล้ชิดประชาชนมีอำนาจในการตัดสินใจแก้ไขปัญหาต่างๆ ร่วมกับชุมชนให้ได้มากที่สุด

 3.เกาะติดพื้นที่และกระจายความรับผิดชอบให้ตำรวจแต่ละพื้นที่ (Fixed Geographic and Accountability) ตำรวจทุกคนจะได้รับมอบอำนาจและความรับผิดชอบพื้นที่ ยึดถือปัญหาของแต่ละพื้นที่เป็นประเด็นหลักในการกำหนดทิศทางการบริหารงาน

4.ใช้พลังความร่วมมือของประชาชน และอาสาสมัคร (Volunteers) เพื่อดำเนิน

กิจกรรมต่างๆ

 5.ส่งเสริมให้ประชาชนเป็นผู้สนับสนุน (Enhancer) โดยมีตำรวจเป็นผู้สำรวจ และดึงศักยภาพทุกมิติของชุมชนมาร่วมขับเคลื่อนการสร้างความปลอดภัย

 6.การบังคับใช้กฎหมาย (Law Enforcement) เป็นเครื่องมือแก้ปัญหาชุมชนที่จำเป็นต้องใช้ แม้ว่าหลักการตำรวจผู้รับใช้ชุมชน (Community Policing) เน้นการป้องกันมิให้เกิดอาชญากรรม แต่การปราบปรามจับกุมคนร้ายตามหลักกฎหมายยังคงเป็นเครื่องมือสำคัญที่ต้องใช้ควบคู่กัน เพราะเราไม่อาจทำให้อาชญากรรมหมดไปอย่างสิ้นเชิง จำเป็นต้องมีมาตรการทางกฎหมายเพื่อปกป้องคุ้มครองคนดี

 7.เน้นการแก้ไขปัญหาเชิงรุก (proactive crime prevention) เป็นการป้องกันที่ต้นตอ ด้วยการวิเคราะห์สภาพปัญหา แล้ววางมาตรการเพื่อลดปัจจัยเสี่ยงที่เป็นสาเหตุของอาชญากรรม มากกว่าการแก้ไขเยียวยาผลร้ายหลังจากเกิดความสูญเสียแล้ว

 8. ใช้เทคนิคแก้ปัญหา (Problem Solving) ตำรวจ สมาชิกชุมชน และหน่วยงานอื่นๆ ทำงานร่วมกัน เพื่อกำหนดต้นเหตุของปัญหาอาชญากรรมที่เกิดขึ้นในชุมชน หรือปัญหาความไม่เป็นระเบียบในชุมชน (Scanning) แล้ววิเคราะห์สาเหตุของปัญหา (Analysis) แสวงหาแนวทางใน

การแก้ไขปัญหา (Response) ดำเนินการแก้ไขปัญหา แล้วประเมินผล (Assessment)

9. ความเป็นหุ้นส่วนภาคสังคม (Partnerships) ปลูกฝังแนวความคิด กระตุ้นให้

ประชาชนเกิดความตระหนักรู้ว่า ประชาชน และตำรวจ เป็นผู้รับผลทั้งสุข และทุกข์ร่วมกันในความเป็นอยู่ของชุมชน

 10. บูรณาการกับภาคส่วน (Integration) ในการสร้างความสงบเรียบร้อย หรือแก้ไขปัญหาที่เกี่ยวเนื่องกัน

หลักการสำคัญของแนวคิดตำรวจชุมชน มีสาระสำคัญ คือ การเปิดโอกาสให้ประชาชนได้ตัดสินใจแนวทางการป้องกันอาชญากรรมของชุมชน และร่วมลงมือทำด้วย โดยมีตำรวจเป็นที่ปรึกษา แนวทางการทำงานของแต่ละพื้นที่จึงมีความแตกต่างกันไปตามสภาพปัญหา ศักยภาพ และแนวความคิดของชุมชนแต่ละแห่ง ความสงบเรียบร้อยที่เกิดขึ้นจึงเป็นความสำเร็จร่วมกันของตำรวจกับประชาชน

**เข้าใจ เข้าถึง พัฒนา องค์ความรู้สู่การปฏิบัติ**

 ตำรวจมีภารกิจสำคัญในการรักษาความปลอดภัยในชีวิตและทรัพย์สินของประชาชน และมีภารกิจหน้าที่สำคัญเป็นส่วนหนึ่งในกระบวนการยุติธรรม เป็นด่านแรกของการสร้างความเป็นธรรมในสังคมและสร้างความเชื่อมั่นศรัทธาให้เกิดขึ้นกับพี่น้องประชาชนด้วยลักษณะเชิงโครงสร้างขององค์กร ที่เป็นองค์กรขนาดใหญ่ มีสายการบังคับบัญชาหลายชั้น มีบุคลากรในหน่วยงานกว่า 200,000 คน มีสถานีตำรวจถึง 1,484 แห่ง จากปริมาณงานและขอบเขตภารกิจหน้าที่ที่มีอยู่อย่างกว้างขวาง การขับเคลื่อนองค์กรให้สอดรับกับความหลากหลายในมิติของพื้นที่ และมิติของสภาพปัญหาที่ซับซ้อน จำเป็นต้องมีรูปแบบที่ยืดหยุ่นตั้งแต่ระดับนโยบายจนถึงระดับปฏิบัติ หากยึดถือแนวทางตามระบบราชการแบบดั้งเดิม ใช้ข้อสั่งการจากระดับผู้บังคับบัญชาส่วนกลางมาสู่การปฏิบัติเพียงมิติเดียว คงไม่สามารถตอบสนองต่อปัญหา ได้อย่างมีประสิทธิภาพ ศาสตร์พระราชาเป็นหลักปฏิบัติที่ทรงคุณค่าสามารถปรับประยุกต์ใช้กับการบริหารงานตำรวจเพื่อดูแลสุขทุกข์ของประชาชนได้อย่างสอดคล้อง

 เข้าใจ หลักปฏิบัติจากปัจจัยพื้นฐานที่ได้กล่าวแล้วว่า ชุมชนแต่ละแห่งมีความแตกต่างกัน ตำรวจจะเข้าใจปัญหาอาชญากรรมได้ ต้องเริ่มต้นตั้งแต่ระดับบริหารขององค์กร คือ สำนักงานตำรวจแห่งชาติ กองบัญชาการ และกองบังคับการ ด้วยการกำหนดนโยบายทิศทางด้วยการกระจายอำนาจ มีความยืดหยุ่นเปิดโอกาสให้หน่วยงานระดับปฏิบัติโดยเฉพาะสถานีตำรวจที่ทำงานใกล้ชิดแนบแน่นกับชุมชน สามารถกำหนดวิธีการทำงานของตนเองได้ หากหน่วยงานระดับบริหารกำหนดรายละเอียดกระบวนการขั้นตอนการทำงาน เป้าหมาย ผลผลิตเป็นกรอบการทำงานที่รัดตึงมากเกินไปอาจไม่สอดรับกับวิถีของชุมชน ต้องปรับเปลี่ยนการบริหารจากระบบราชการแบบดั้งเดิม ด้วยรูปแบบการสั่งการจากหน่วยงานระดับบนสู่หน่วยงานระดับล่าง มาเป็นการสื่อสารสองทางให้หน่วยระดับล่างได้สะท้อนข้อเท็จจริงจากข้อมูลในพื้นที่ไปยังหน่วยงานระดับบน กระบวนการบริหารงานตำรวจแบบเข้าใจ เข้าถึง พัฒนา จึงจะขับเคลื่อนได้ ในสังคมไทยกระแสนิยมของชาวบ้าน แบ่งเป็นกระแสหลักและกระแสท้องถิ่น แนวโน้มการใช้ชีวิตของชาวบ้านจะยึดโยงเคยชินกับกระแสท้องถิ่นมากกว่า หากทิศทางการทำงานถูกควบคุมจากกระแสหลักเป็นการยากที่ตำรวจจะเข้าใจและเข้าถึงชุมชนได้ ปัจจัยอีกประการคือกระบวนการนำไปสู่การปฏิบัติด้วยความเร่งรัด เพื่อตอบสนองความต้องการของผู้บริหารมุ่งผลเพียงภาพลักษณ์อาจเป็นเพียงนโยบายที่ฉาบฉวย ไม่สามารถแก้ปัญหาได้ถึงแก่นแท้เป็นการทำงานที่ขาดพลังความร่วมมือ ไม่เกิดแรงในการขับเคลื่อนได้อย่างแท้จริง สอดคล้องกับความเห็นของ สุธิวงศ์ พงษ์ไพบูลย์(2553) ที่กล่าวว่า สังคมไทยปัจจุบันมองข้ามจารีตนิยมของชาวบ้าน ไปเน้นกระบวนการยุติธรรม จนเกิดปัญหาความไม่เข้าใจกันระหว่างผู้รักษากฎหมายกับชาวบ้าน ที่ใช้บรรทัดฐานต่างกันด้วยความไม่เข้าใจและเข้าไม่ถึง ความตั้งใจที่ดีของตำรวจอาจจะกลายเป็นการยัดเยียดสิ่งที่ชาวบ้านไม่ต้องการ ทำให้งบประมาณและทรัพยากรของรัฐที่ทุ่มเทลงไปต้องสูญเปล่า การทำงานของภาครัฐส่วนใหญ่มักใช้หน่วยงานบังคับบัญชาเป็นตัวตั้งมากกกว่าชุมชน โดยมีแผนงาน หลักวิชาการ ตัวชี้วัด การประเมินผล เป็นกลไกขับเคลื่อน (โกมาตร จึงเสถียรทรัพย์ คณิศร เต็งรัง ราตรี ปิ่นแก้ว วรัญญา เพ็ชรคง ,2562) ทำให้หน่วยงานระดับปฏิบัติมุ่งเน้นทำผลงานให้ครบถ้วนตามเกณฑ์มากกว่ามุ่งให้เกิดผลตอบสนองกับบริบทของปัญหาในพื้นที่รับผิดชอบของตนเอง

เข้าใจ เป็นหลักการที่สอดคล้องกับแนวคิดตำรวจชุมชน ในประเด็นการกระจายอำนาจ(Decentralized) และยึดถือภารกิจตามปัญหาของพื้นที่ (Fixed Geographic and Accountability) การบริหารงานตำรวจจะมุ่งสู่การพัฒนาได้ ต้องส่งเสริมให้หน่วยงานระดับปฏิบัติมีอำนาจตัดสินใจกำหนดทิศทางการทำงานตามบริบทแวดล้อมของหน่วยงาน โดยส่วนกลางเป็นผู้วางนโยบายแบบเปิดกว้าง มีพื้นที่ว่างเหลือให้อิสระกับหน่วยระดับล่างนำเสนอวิธีการที่สอดคล้องกับวิถีของชุมชน จะส่งผลให้ภาพรวมขององค์กรตำรวจมีโครงการที่เป็นประโยชน์เกิดขึ้นอย่างหลากหลาย

 การสร้างความเข้าใจ มีข้อพึงระวังประการหนึ่ง คือ ต้องระวังไม่ให้ติดกับดักของถังข้อมูล หมายความว่า การมุ่งเน้นสำรวจข้อมูลเชิงปริมาณ เช่น สถิติการเกิดเหตุอาชญกรรม ช่วงเวลาการเกิดเหตุ ช่วงอายุของเหยื่อ พื้นที่ความหนาแนนที่เกิดเหตุ มองเห็นตัวเลขสถิติ แท่งกราฟ มีข้อมูลเชิงปริมาณจำนวนมากแต่มองไม่เห็นปัญหา ความเข้าใจจึงมีนัยยะมากกว่าการรับรู้ข้อมูลเชิงปริมาณ ประเด็นสำคัญ คือ เมื่อมีข้อมูลแล้วต้องวิเคราะห์เชื่อมโยงความสัมพันธ์ของเหตุปัจจัยแต่ละมิติมาสร้างสรรค์เป็นนวัตกรรมที่จะเปลี่ยนแปลงสังคมให้เกิดความปลอดภัย ปัจจัยที่ส่งผลต่อความสำเร็จในการบริหารงานด้วยความเข้าใจ นอกจากตำรวจจะต้องเข้าใจชาวบ้านเข้าใจชุมชนแล้ว ยังต้องสื่อสารให้ชาวบ้านมีความเข้าใจจุดมุ่งหมายของตำรวจด้วย จึงจะเป็นบันไดไปสู่การพัฒนาสังคมอย่างยั่งยืน

 เข้าถึง เป็นขั้นตอนการปฏิบัติที่ทำได้ยากกว่าเข้าใจ เป็นเรื่องของนามธรรมเป็นเรื่องอารมณ์ความรู้สึกบนพื้นฐานของความเชื่อ ประเพณี วัฒนธรรม พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงเน้นย้ำให้ใช้หลักการ ระเบิดจากข้างใน หมายถึง การพัฒนาที่ต้องเริ่มต้นจากความต้องการของประชาชน ดังนั้นตำรวจฐานะข้าราชการที่มองเห็นสภาพปัญหาอาชญากรรม แนวโน้มความรุนแรงอันอาจเกิดขึ้นกับพี่น้องประชาชนในพื้นที่รับผิดชอบของตนเอง และมีวิธีการป้องกันอาชญากรรมตามหลักกฎหมาย และหลักวิชาการ มีหน้าที่ต้องสื่อสารให้ประชาชนเห็นความสำคัญของปัญหา จนมีความตื่นตัวกับภัยอันตรายที่เข้าใกล้ถึงตนเอง รวมทั้งครอบครัว ญาติมิตร และชุมชน จึงจะทำให้การปฏิบัติงานของตำรวจได้รับการยอมรับและได้รับความร่วมมือ ในทางตรงกันข้ามหากตำรวจเข้าไม่ถึงพี่น้องประชาชน การปฏิบัติราชการจะต้องดำเนินไปโดยลำพังองค์กรตำรวจฝ่ายเดียว ประชาชนอาจเพิกเฉย หรือรุนแรงถึงขั้นต่อต้าน ขัดขวางสุดท้ายการพัฒนาย่อมล้มเหลว นอกจากจะทำให้ทรัพยากรภาครัฐที่ทุ่มเทลงไปเกิดความสูญเปล่าแล้ว ยังอาจเกิดความสูญเสียจากการต่อต้านขึ้นได้อีกด้วย

 กระบวนการ เข้าถึง ยังเกี่ยวเนื่องเชื่อมโยงกับการสร้างเข้าใจอีกด้วย กล่าวคือหลายครั้งการลงพื้นที่ของตำรวจเพื่อสัมผัสรับฟังข้อมูลสภาพพื้นที่ สภาพปัญหา เช่น กิจกรรมประชาคมหมู่บ้าน ผลลัพธ์ที่ได้มีเพียงแค่ภาพถ่ายของกิจกรรมแต่ไม่ได้ข้อมูลที่ต้องการ เพราะชาวบ้านยังไม่เปิดใจให้ข้อมูล ด้วยมีกำแพงปิดกั้นอยู่เป็นกำแพงของความไว้เนื้อเชื่อใจระหว่างกัน ตำรวจจึงต้องสร้างปฏิสัมพันธ์กับชุมชนก่อน จากนั้นข่าวสารเบาะแสด้านภัยอาชญากรรม และความต้องการของชาวบ้านจะหลั่งไหลมาถึงตำรวจเอง การสร้างความเข้าใจจึงอาจต้องดำเนินการควบคู่ไปกับขั้นตอนการเข้าถึง

 หากตำรวจแต่ละพื้นที่สามารถเข้าถึงชุมชนจะก่อให้เกิดพลังอันมหาศาล เพราะทุกชุมชนล้วนมีทุนทางสังคม เป็นทุนทางปัญญา ทุนแรงงาน และทุนทางเศรษฐกิจสั่งสมอยู่ การเรียนรู้วิถีชุมชนจึงไม่ใช่เพียงค้นหาปัญหาเท่านั้น การป้องกันอาชญากรรมในชุมชนจำเป็นต้องมีต้นทุนทางสังคม เป็นทุนทางความรู้ภูมิปัญญา ความเชื่อ ประเพณี เพื่อสร้างความตระหนักรู้ สร้างจิตสำนึกของสมาชิกในชุมชนให้ละอายและเกรงกลัวต่อการล่วงละเมิดความสุขของผู้อื่น จากบรรทัดฐานของจารีตนิยมท้องถิ่นมาเป็นกลไกสนับสนุน ดังกรณีตัวอย่างกุศโลบายการแก้ไขปัญหาตัดไม้ทำลายป่าด้วยการบวชต้นไม้ โดยอาศัยฐานความเชื่อทางศาสนาเข้ามาปรับใช้ หลักการตำรวจชุมชนให้ความสำคัญกับการสร้างภาคีผู้สนับสนุน และพลังความร่วมมือของอาสาสมัคร ให้ชาวบ้านเจ้าของพื้นที่มาร่วมลงมือทำกิจกรรมเพื่อสร้างความปลอดภัยกับชุมชนของตนเอง ตามศักยภาพความพร้อมของแต่ละบุคคล เช่น บางคนพร้อมลงแรงด้วยการทำหน้าที่เป็นอาสาสมัครสายตรวจ บางคนสะดวกให้ข้อมูลข่าวสารเป็นอาสาสมัครแจ้งข่าวอาชญากรรม บางคนสนับสนุนเป็นงบประมาณหรือสิ่งของเป็นสนับสนุนอาหารเครื่องดื่มให้กับตำรวจและอาสาสมัครที่ปฏิบัติงาน เป็นต้น ความสำเร็จเรื่องนี้จะเกิดได้จากเจ้าหน้าที่ตำรวจที่สามารถดึงศักยภาพของท้องถิ่นมาต่อยอดบูรณาการกับความรู้ความชำนาญของตำรวจ ผลักดันให้เกิดพลังการขับเคลื่อนขยายความสัมพันธ์ระหว่างกลุ่มเครือข่ายย่อยสามารถเชื่อมประสานการทำงานร่วมกันได้

 พัฒนา การพัฒนาที่เริ่มต้นด้วยความเข้าใจ และเข้าถึงทำให้เกิดความแลกเปลี่ยนเรียนรู้มีการพูดคุยปรึกษาหารือ ระดมความคิดเห็น มีการตัดสินใจเลือกที่จะทำหรือไม่ทำสิ่งใดบนพื้นฐานของการมีส่วนร่วม การสร้างความเชื่อมั่นด้านความปลอดภัยในชีวิตและทรัพย์ให้กับประชาชน จะประสบผลสำเร็จและบรรลุจุดมุ่งหมายของการพัฒนา คือ ความยั่งยืน จำเป็นต้องมีองค์ประกอบสำคัญ 2 ประการ คือ

 1.ปรับกรอบแนวคิดการบริหารงานบนพื้นฐานความเข้าใจและเข้าถึง ผู้บริหารในองค์กรตำรวจเป็นข้าราชการที่มีการแต่งตั้งโยกย้ายบ่อยครั้งผ่านการบริหารงานหลายพื้นที่ อาจเคยสร้างความสำเร็จกับพื้นที่อื่นมาก่อน จะต้องตระหนักสำนึกอย่างหนักแน่นว่าสังคมชุมชนมีความแตกต่างหลากหลาย รูปแบบการทำงานพื้นที่หนึ่งอาจไม่สอดคล้อง หรือไม่สามารถนำไปสร้างความสำเร็จในพื้นที่อื่นได้ รวมถึงการกำหนดนโยบายแบบสำเร็จรูปจากส่วนกลางเพื่อนำไปใช้กับทุกพื้นที่โดยไม่คำนึงถึงบริบทของสังคม อาจจะไม่สามารถแก้ไขปัญหาความทุกข์ร้อนของประชาชนมีความแตกต่างกันได้ ดังนั้นจุดเริ่มต้นของการบริหารงานตำรวจจะต้องยึดถือการมีส่วนร่วมเป็นเครื่องกำกับด้วยการสร้างความเข้าใจภูมิสังคมอย่างถ่องแท้ และ เข้าถึงประชาชนอย่างแท้จริง

2.มุ่งสู่การพัฒนาแบบพึ่งพาตนเอง การบริหารงานตำรวจแบบดั้งเดิมที่เน้นการปรากฎกายเพื่อสร้างความยำเกรงให้โจรผู้ร้าย เมื่อมีอาชญากรรมขึ้นที่ใดจึงต้องเพิ่มกำลังพลตำรวจไปทุกคราวส่งผลให้องค์กรตำรวจมีขยายตัวเป็นองค์กรที่มีบุคคลากรในหน่วยงานเป็นอันดับสามของส่วนราชการทั้งหมดในประเทศ (สำนักงานคณะกรรมการข้าราชการพลเรือน,2564) และไม่อาจเพิ่มมากไปกว่านี้อีกได้แล้ว เป็นปัจจัยที่แสดงว่าความสงบเรียบร้อยของสังคมจะเกิดขึ้นได้อย่างยั่งยืน ต้องส่งเสริมสนับสนุนให้ชาวบ้านตระหนักรับรู้ถึงภัยอันตรายด้วยการสร้างภูมิคุ้มกันในตนเอง เริ่มจากการอบรมเลี้ยงดูบุตรหลานให้มีคุณธรรมจริยธรรม การใส่ใจดูแลตักเตือนบุคคลในครอบครัวและญาติมิตร และเรียนรู้วิธีป้องกันตนเองและปกป้องชุมชนจากอาชญากรโดยมีตำรวจเป็นที่ปรึกษาของชุมชน หากรอให้ตำรวจเป็นผู้ช่วยเหลือหรือปราบปรามฝ่ายเดียว แสดงบทเป็นพระเอกไล่ล่าสืบสวนจับกุมผู้ร้ายให้หมดสิ้นจากสังคมก็ไม่อาจเป็นไปได้ การสร้างสังคมให้เข้มแข็งเป็นบ้านเมืองที่อบอุ่นน่าอยู่จะเกิดขึ้นได้ต้องดำเนินการด้วยความร่วมมือระหว่างตำรวจกับประชาชน ส่งเสริมสนับสนุนให้ชาวบ้านทุกชุมชนมีความรู้เท่าทันป้องกันตนเองไม่ให้ตกเป็นเหยื่ออาชญากรรม ควบคู่ไปกับการป้องกันปราบปรามอย่างเข้มแข็งของตำรวจ

3.สร้างต้นแบบการเรียนรู้ เมื่อการพัฒนาประสบผลสำเร็จเกิดการแลกเปลี่ยนเรียนรู้ร่วมกันระหว่างตำรวจกับประชน มีความตื่นตัวสร้างปฏิสัมพันธ์แบบช่วยเหลือเกื้อกูลจนสามารถประกาศเป็นชุมชนเข้มแข็งน่าอยู่ปลอดภัยจากความร่วมมือร่วมใจของทุกฝ่าย เพื่อเป็นการขยายผลควรตั้งเป็นชุมชนต้นแบบ เพื่อให้ชุมชนอื่นที่ยังมีปัญหาอาชญากรรมคุกคามได้ศึกษาเรียนรู้ และเป็นการสร้างขวัญกำลังใจให้กับพื้นที่อื่นในการร่วมต่อสู้กับปัญหาให้บรรลุผลเช่นเดียวกับความสำเร็จที่สัมผัสรับรู้จากชุมชนต้นแบบ

**บทสรุป**

 ศาสตร์พระราชาเป็นองค์ความรู้ที่ผ่านการปฏิบัติจริงจนประสบความสำเร็จ ทำให้สังคมเกิดความสมดุลในทุกมิติทั้งด้านเศรษฐกิจ การเมือง สังคม สิ่งแวดล้อม ลดช่องว่างของความเหลื่อมล้ำ โดยมีประชาชนเป็นศูนย์กลาง ใช้ภูมิสังคมของแต่ละพื้นที่เป็นฐานของการขับเคลื่อนพัฒนา ตำรวจถูกคาดหวังจากสังคม เป็นที่พึ่งพิงแรกที่นึกถึงเมื่อประสบปัญหาความทุกข์ร้อนจากความไม่เป็นธรรม และเมื่อได้ถูกคุกคามจากภัยอาชญากรรม ตำรวจมีหน่วยงานทั้งส่วนกลาง และภูมิภาคตั้งกระจายอยู่ทุกอำเภอทั่วประเทศ มีการทำงานที่ต้องสัมผัสกับชุมชนอย่างใกล้ชิด เป็นปัจจัยให้ตำรวจต้องทำงานอย่างยืดหยุ่นให้สอดคล้องกับสภาพสังคม โดยปรับประยุกต์หลักปฏิบัติจากศาสตร์พระราชา เข้าใจ เข้าถึง พัฒนา มาเป็นแนวทางการบริหารงาน เริ่มต้นตั้งแต่ระดับนโยบาย ควรกระจายอำนาจการตัดสินใจให้หน่วยงานระดับพื้นที่ได้กำหนดแนวทางให้สอดคล้องกับความต้องการ และศักยภาพของชุมชน กำหนดเป้าหมายมุ่งให้ประชาชนพึ่งพาตนเองได้ด้วยการดูแลความปลอดภัยของตนเอง ลดความเสี่ยงจากการตกเป็นเหยื่อของอาชญากรรรมมากกว่าให้ตำรวจใช้มาตรการปราบปรามจับกุมเป็นหลัก และสร้างตนแบบแห่งการเรียนรู้จากชุมชนที่ประสบความสำเร็จ การบริหารงานตำรวจต้องมีรากฐานจากความเข้าใจสภาวะการณ์ทางสังคมอย่างลึกซึ้ง และขับเคลื่อนด้วยการเข้าถึงประชาชน จึงจะก่อเกิดการพัฒนาเพื่อสร้างความสงบเรียบร้อยให้สังคมได้อย่างยั่งยืน

**เอกสารอ้างอิง**

กฤษณะโชติ บัวหล้า. (2564). การวิเคราะห์วาทกรรมเชิงวิพากย์ในรายการ “ศาสตร์พระราชา สู่การพัฒนาอย่างยั่งยืน”**.** *วารสารสังคมศาสตร์ มหาวิทยาลัยมหามกุฎราชวิทยาลัย.* 4(1), 62-85.

กองบัญชาการศึกษา สำนักงานตำรวจแห่งชาติ.(2564).*หลักการสื่อสารและการสร้างสัมพันธ์กับประชาชน* .กรุงเทพมหานคร : โรงพิมพ์ตำรวจ.

กองยุทธศาสตร์ สำนักงานยุทธศาสตร์ตำรวจ สำนักงานตำรวจแห่งชาติ. (2561). *ยุทธศาสตร์ สำนักงาน ตำรวจแห่งชาติ 20 ปี (พ.ศ.2561 - 2580)***.** กรุงเทพมหานคร : โรงพิมพ์ตำรวจ.

โกมาตร จึงเสถียรทรัพย์ คณิศร เต็งรัง ราตรี ปิ่นแก้ว และ วรัญญา เพ็ชรคง. (2562). *วิถีชุมชน เครื่องมือ 7 ชิ้น ที่ทำให้งานชุมชนง่าย ได้ผล และสนุก*.(พิมพ์ครั้งที่ 13). นนทบุรี : สำนักพิมพ์สุขศาลา สำนักวิจัยสังคมและสุขภาพ.

คณะองคมนตรี. (2555). *พระบาทสมเด็จพระเจ้าอยู่หัวกับคณะองคมนตรี.* กรุงเทพมหานคร : อมรินทร์พริ้นติ้งแอนด์พับลิชชิ่ง.

บานชื่น นักการเรียน และ เพ็ญศรี บางบอน. (2559). การพัฒนาที่ยั่งยืน.*วารสารสิรินธรปริทรรศน์.* 17(2), 64-69.

พรชนก เทพขาม. (2562). *ความเหลื่อมล้ำเชิงพื้นที่และนัยต่อการพัฒนาเศรษฐกิจไทย.*สืบค้นจาก : https://www.bot.or.th/Thai/MonetaryPolicy/EconomicConditions/ AAA/Inequality\_3GiniCoefficient.PDF

พระมหามฆวินทร์ ปุริสุตฺตโม. (2560). ตำรวจที่ดี : พุทธปรัชญาเชิงวิเคราะห์.*วารสารพุทธมัคค์ ศูนย์วิจัยธรรมศึกษา สำนักเรียนวัดอาวุธวิกสิตาราม.* 2(2). 1-11.

สนธยา พลศรี. (2556). *การพัฒนาความสามารถของบุคคลและกลุ่ม* (พิมพ์ครั้งที่ 2).กรุงเทพมหานคร : สำนักพิมพ์โอเดียนสโตร์.

สิงห์ สิงห์ขจร. (2558). แนวทางพระราชดำริ เข้าใจ เข้าถึง พัฒนา กับความ รับผิดชอบต่อสังคมขององค์กร.*วารสารอิเล็กทรอนิกส์การเรียนรู้ทางไกลเชิงนวัตกรรม.* *5*(2). 119-129. สืบค้นจาก : http://e-jodil.stou.ac.th

สุธิวงศ์ พงศ์ไพบูลย์. (2553). สาระสำคัญของการนำไปสู่การปฏิบัติของหลักการ เข้าใจ เข้าถึง และพัฒนา.*วารสารมนุษยศาสตร์และสังคมศาสตร์ มหาวิทยาลัยราชภัฏสุราษฎร์ธานี.* *2*(1), 1-8.

สุเมธ ตันติเวชกุล. (2559). *ตามรอยพระยุคลบาท...ครูแห่งแผ่นดิน* (พิมพ์ครั้งที่ 4). กรุงเทพมหานคร : สำนักพิมพ์แห่งจุฬาลงกรณ์มหาวิทยาลัย.

Adrian James. (2017). *Guidebook on Intelligence Led Policing*. Retrieved from https://www.researchgate.net/publication/318661364\_Guidebook\_on\_Intelligence\_Led\_Policing.